|  |
| --- |
| **РЕПУБЛИКА СРБИЈА** |
| **ВЛАДА** |
| **Канцеларија за Kосово и Mетохију** |

**објављује**

**ЈАВНИ ПОЗИВ**

**ЗА ДОДЕЛУ ПОДСТИЦАЈА ЗА РАЗВОЈ ПРИВРЕДЕ**

**И ПРЕДУЗЕТНИШТВА У ОКВИРУ**

**Програма распореда и коришћења финансијаких средстава ради подршке привредном и економском развоју српског и неалбанског становништва на територији АП Косово и Метохија за 2025. годину**

Програм распореда и коришћења финансијских средстава ради подршке привредном и економском развоју српског и неалбанског становништва на територији Аутономне покрајине Косово и Метохија за 2025. годину (у даљем тексту: Програм) који је Влада Републике Србије Закључком 05 Број: 401-824/2025 усвојила 6. фебруара 2025. године, спроводиКанцеларија за Косово и Метохију (у даљем тексту: Канцеларија) у сарадњи са јединицама локалне самоуправе на територији Аутономне покрајине Косово и Метохија.

Циљ овог позива је смањење незапослености кроз пружање подршке почетницима за отпочињање самосталног пословања, подршка предузетништву, и јачање конкурентности привредних субјеката кроз доделу подстицајних средстава за улагање у набавку нових машина и опреме за мала и средња привредна друштва, односно предузетнике са седиштем на територији Аутономне покрајине Косово и Метохија, за започињање нових и повећање или унапређење већ постојећих делатности.

Јединице локалне самоуправе АП Косово и Метохија обухваћене овим јавним позивом су: Витина, Вучитрн, Гњилане, Гора, Звечан, Зубин Поток, Исток, Клина, Косовска Каменица, Косовска Митровица, Косово Поље, Лепосавић, Липљан, Ново Брдо, Обилић, Ораховац, Пећ, Призрен, Приштина, Србица, Урошевац и Штрпце.

Конкурсе за пријаву заинтересованих правних и физичких лица расписују јединице локалних самоуправа на територији АП Косово и Метохија.

Право да се пријаве на ове конкурсе имају предузетници, микро, мала и средња привредна друштва са седиштем на територији Аутономне покрајине Косово и Метохија који су регистровани у Агенцији за привредне регистре Републике Србије, као и почетници, лица која нису регистровани предузетници, са пребивалиштем на територији Аутономне покрајине Косово и Метохија који ће по испоруци одобрених подсрицаја имати обавезу регистрације своје делатности у Агенцији за привредне регистре Републике Србије на овом подручју.

Износ укупно одобрених средстава за набавку нове опреме и машина по захтеву не може бити мањи од 200.000,00 динара, нити већи од 2.400.000,00 динара за све привредне субјекте. По одобравању средстава за улагање у овом распону и испоруци одобрених добара привредна друштва имаће обавезу упошљавања једног новог радника.

Изузетно, привредна друштва која задовоље услове и критеријуме дефинисане Конкурсом, а поднети инвестициони план буде захтевао улагање средстава која премашују износ од 2.400.000,00 динара могу остварити право на подршку у виду подстицаја који не може бити већи од 5.000.000,00 динара уз обавезу упошљавања два нова радника.

Износ укупно одобрених средстава за набавку нове опреме и машина по захтеву не може бити мањи од 200.000,00 динара, нити већи од 1.200.000,00 динара за све почетнике, лица која немају регистровану делатност. По одобравању средстава за улагање у овом распону и испоруци одобрених добара почетници ће имаће обавезу регистрације своје делатности у Агенцији за привредне регистре Републике Србије на овом подручју.

У оквиру овог Програма могу се финансирати улагања у набавку производне и друге опреме и машина, делова, специјализованих алата за машине и других капиталних добара и грађевинске механизације за потребе обаваљања грађевинских радова и сл.

Контролу формалне исправности, прегледање и оцењивање пријава обавља Комисија за оцењивање и одабир пројеката коју решењем образује председник Привременог органа јединице локалне самоуправе АП Косово и Метохија (у даљем тексту: Комисија за оцењивање). Поступак оцењивања и одабир пројеката спроводи се по следећим критеријумима:

* Финансијски и оперативни капацитет;
* Усклађеност са стратешким документима и
* Одрживост пројеката.

Јавни позив је отворен и траје док се расположива средства за ове намене не утроше.

Конкурсна документација и комплетна информација о свим битним елементима и правилима за учешће на Конкурсима који ће бити расписани у складу са Јавном позивом за доделу подстицаја за развој привреде и предузетништва у складу са Програмом распореда и коришћења финансијских средстава ради подршке привредном и економском развоју српског и неалбанског становништва на територији АП Косово и Метохија за 2025. годину могу се преузети у јединицама локалних самоуправа на територији АП Косово и Метохија обухваћеним овим Јавним позивом.